Az állampolgári jogok országgyűlési biztosának
Jelentése
az OBH 5118/2005. számú ügyben

Előadó: dr. Szántó Eszter
Az eljárás megindulása
A Kállói Idősek Otthona működésével kapcsolatban az Országgyűlési Biztos Hivatalához panaszbeadvánnyal fordult az otthon egy volt munkatársa. Előadta, hogy véleménye szerint az intézményben a szakképzett ápolók száma nem éri el a jogszabályi minimumot. Kifogásolta azt is, hogy egy gondozottnak eltulajdonították 2 millió Ft-ját, és bár az esetről jegyzőkönyv készült, érdemi intézkedés nem történt. 
Figyelemmel arra, hogy a beadvány alkotmányos jogokkal összefüggő sérelmekre utalt, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. §-ának (1) bekezdésében foglalt felhatalmazás alapján vizsgálatot indítottam. Ezzel egyidejűleg az Obtv. 18. §-ának (3) bekezdése alapján felkértem a Nógrád Megyei Közigazgatási Hivatal (a továbbiakban: közigazgatási hivatal) vezetőjét legutóbbi ütemezett vizsgálata (ellenőrzése) jegyzőkönyvének megküldésére, illetve tapasztalatainak ismertetésére.

Az érintett alkotmányos jogok
1949. évi XX. törvény a Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. (2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.

Az ügy jogszabályi háttere
1/2000. (I. 7.) SzCsM r. a személyes gondoskodást nyújtó szociális intézmények szakmai feladatairól és működésük feltételeiről

A vizsgálat megállapításai
Jelentésem megállapításai elsősorban a közigazgatási hivatal vezetőjének tájékoztatásán, illetve az ahhoz csatolt dokumentumokban rögzítetteken alapulnak.
Az intézményben a legutóbbi, 2005. február 15-én megtartott szakmai ellenőrzésen a közigazgatási hivatal az alábbiakat állapította meg: Az otthonban az SzCsM rendeletben1 előírt 7 fő ápoló helyett hat dolgozott, nem alkalmaztak diétás nővért, mozgásterapeutát, mentálhigiénés munkatársat, továbbá gazdasági munkatársakat. Az intézményben dolgozók munkaszerződései kapcsán számos problémát tárt fel a vizsgálat:
- az ápoló munkakörben foglalkoztatottak havi illetménye a jogszabályok által előírt minimális illetmény havi összege alatt marad, 
- az orvos megbízási szerződése tartalmilag hibás, 
- valamennyi foglalkoztatott munkaszerződése tartalmi-, illetve formai hibás, 
- a kifizetések nem a szerződésekben rögzítetteknek megfelelően történnek, 
- a munkaszerződés-módosítások közt előfordul, hogy nem szerepel pontosan a hatálybalépés időpontja,
- az illetmény pontos mértéke nem követhető módon kerül rögzítésre,
- több esetben egyáltalán nem szerepel az illetmény mértéke a munkaszerződésben,
- több esetben történt a munkaszerződéseken javítási szignálás nélküli átírás.

Összességében megállapította a vizsgálat, hogy a „2004. és a 2005. évi munkaszerződések, illetve azok módosításai (…) a munkavállalókra nézve jelentős mértékben megtévesztőek.”
Tekintettel arra, hogy az intézmény munkavállalóit érintő munkajogi kérdésekre hatásköröm Obtv.16. §-ának (1) bekezdése2 értelmében nem terjed ki, a panasz ezen részének vizsgálatát az Obtv. 19. § (1) bekezdése alapján3 átteszem a Nógrád Megyei Munkabiztonsági és Munkaügyi Felügyelőségnek. 
A megkeresésemet követően a közigazgatási hivatal 2005. október 25-én, rendkívüli ellenőrzést tartott az otthonban. 
Az intézményben esetlegesen történt vagyon elleni bűncselekmények kapcsán a hivatalvezető arról tájékoztatott, hogy egy – időközben elhunyt – lakó lánya fordult (először 2005. július 29-én, majd augusztus 8-án) hivatalához édesapja bizonyos, „fel nem lelhető pénzeszközei tekintetében. (…) Az ellenőrzésről felvett jegyzőkönyv tanúsítása szerint néhai B. B. ügyéről sem a fenntartó, sem az intézmény részéről érdemben nyilatkozni nem tudtak. B. B. intézményi tartózkodása során keletkezett iratok megtekintésére nem volt lehetőség, mert az intézményvezető nyilatkozata szerint két hétig távol volt, ez idő alatt az iratok eltűntek. A rendkívüli ellenőrzés megerősítette a megyei szociális és gyámhivatalt abban, hogy B. B. pénzeszközeinek sorsát nem lehet nyomon követni, felmerülhet a bűncselekmény elkövetésének alapos gyanúja is. Minderre tekintettel a szociális és gyámhivatal vezetője ismeretlen tettes vagy tettesek ellen büntetőeljárást kezdeményezett a Pásztói Rendőrkapitányságon.”
Az intézmény visszásságot okozott elhunyt lakója hozzátartozóinak az Alkotmányban deklarált tulajdonhoz fűződő jogával összefüggésben azzal, hogy az elhunyt pénzének hollétéről nem tudott érdemi tájékoztatást adni. 
A szakképzett ápolók létszámával kapcsolatban a rendkívüli ellenőrzés megállapította, hogy a panaszos bejelentése megalapozottnak bizonyult, „a szakosított ellátást nyújtó intézményben a munkavállalókra előírt 80%-os szakképzettségi szint jelenleg nem biztosított. Mindezekre tekintettel még ez évben (2005. december elején) további átfogó ellenőrzésre kerül sor a megyei módszertani intézet bevonásával.”
Az intézményben összesen 10 fő dolgozik. Az intézményvezető – végzettsége szociálpedagógus - 2004. október 11-től látja el a feladatát. 2005. augusztus 1-jétől egyúttal ő végzi a foglalkoztatás-szervező munkáját is. Az otthonban öt ápolót foglalkoztatnak, holott az SzCsM rendelet 6. §-ának (1) bekezdése értelmében4 egy ekkora intézményben 4 fő szakképzett munkavállalóra van szükség. Ehelyett az öt ápolónő közül egy rendelkezik szakirányú végzettséggel, a többieknek általános iskolai végzettségük van, közülük jelenleg ketten szociális gondozó és ápoló szakon folytatnak tanulmányokat. Az intézményben dolgozik egy olyan – ideg-elmeápolói végzettséggel rendelkező – ápoló is, aki 2005. októberétől akkor helyettesíti az ápolónőket, ha valamelyikük szabadságon, vagy tanulmányi szabadságon van.
Szociális, mentálhigiénés munkatárs, diétás nővér, mozgásterapeuta az intézményben nem áll alkalmazásban. Az SzCsM rendelet 2. számú melléklete írja elő az egyes intézmények szakmai létszámnormáit. Ennek értelmében a Kállói Idősek Otthonában az ápolókon kívül szükséges lenne egy diétás nővért és egy mozgásterapeutát foglalkoztatni heti 4-4 órában, valamint az intézménynek rendelkeznie kellene egy fő szociális, mentálhigiénés munkatárssal is.
A gazdasági személyzet a következőkből áll: egy főállású pénztáros, a könyvelést egy külső cég látja el (vállalkozási szerződés keretében), egy takarítónő, aki egyben a mosónői, varrónői és vasalónői feladatokat látja el, valamint egy konyhai kisegítő. A már hivatkozott SzCsM rendelet 2. számú mellékletének a gazdasági dolgozókra vonatkozó ajánló jellegű létszámának értelmében egy ekkora intézményben egy-egy fő mosó-, vasaló és varrónőnek kellene dolgoznia.
Az otthon orvosa megbízási szerződés alapján, hetente egyszer látogat az intézménybe. E napokon (általában szerda délelőtt) fél 11-kor érkezik „és addig marad, amíg szükség van rá”. Az SzCsM rendelet értelmében azonban a 100 férőhely alatti intézményben heti 4 órában kell(ene) rendelnie (2. számú mellékelt II. 2. A pont5).
Mindezek ismeretében megállapítom, hogy az intézmény ellátottakkal közvetlenül foglalkozó alkalmazottainak végzettsége, a gazdasági személyzetnek létszáma nem felel meg a többször hivatkozott SzCsM rendelet vonatkozó előírásainak. A jelen állapot az intézmény működését, és elsősorban a lakók ellátását közvetlenül veszélyezteti, és visszásságot okoz az ott élők szociális biztonsághoz, illetve a legmagasabb szintű testi és lelki egészséghez fűződő jogaival összefüggésben. 

Ajánlás
A vizsgálat során feltárt alkotmányos joggal összefüggő visszásságok orvoslása érdekében az állampolgári jogok országgyűlési biztosáról szóló 1993. évi LIX. törvény 21. §-ának (1) bekezdése alapján felkérem a Kállói Idősek Otthona Szociális Kht. vezetőjét, hogy a személyi hiányosságok megszüntetése érdekében haladéktalanul intézkedjen. 
Az állampolgári jogok országgyűlési biztosáról szóló 1993. évi LIX. törvény 20. §-ának (1) bekezdése alapján felkérem a Nógrád Megyei Közigazgatási Hivatal vezetőjét, hogy az általa 2005. decemberében elvégezni kívánt célellenőrzés keretében, a megyei módszertani intézet bevonásával vizsgálja felül az intézményi alap és kiegészítő dokumentációt, és tegye meg a korrekcióra vonatkozó javaslatait is.

Budapest, 2005. november 29.

Lenkovics Barnabás sk.

Melléklet:
1 6. § (1) Az alapellátást biztosító intézményben az ellátásban részesülő személyekkel közvetlenül foglalkozó dolgozók legalább ötven százalékának, a szakosított ellátást biztosító intézményben legalább nyolcvan százalékának szakképzettnek kell lennie.
(2) A személyes gondoskodás egyes formáinak szakmai létszámnormáit a 2. számú melléklet tartalmazza.
(3) A (2) bekezdés szerinti szakmai létszámnorma - a szolgáltatások biztosítása érdekében - a szociális intézményben kötelezően alkalmazandó létszámot jelenti.
(4) A gazdasági, pénzügyi feladatok ellátására a 2. számú mellékletben megállapított létszám ajánló jellegű.
2. számú melléklet az 1/2000. (I. 7.) SzCsM rendelethez
A személyes gondoskodás formáinak szakmai létszámnormái
 2. Bentlakást nyújtó intézmények	 	
A három műszakos folyamatos ellátást biztosító intézményben - kivéve a drogbetegeket ellátó intézményt, a hajléktalanok átmeneti szállását és a lakóotthont - az ápolói-gondozói feladatok ellátásához minimálisan 5 fő alkalmazása szükséges az intézményvezetőn és a kisegítő személyzeten kívül.	 	
 A) Idősek otthona	 	
 - intézményvezető	 1 fő	
 - orvos	 	
 = 100 férőhely alatt	 heti 4 óra	
 = 100-200 férőhely között	 heti 6 óra	
 = 200 férőhely felett	 1 fő	
 - intézményvezető ápoló (100 férőhely felett, ennél kisebb férőhelyszám esetén az egyik osztályvezető ápoló bízható meg az intézményvezető ápoló feladatainak ellátásával)	 1 fő	
 - osztályvezető ápoló (50 férőhelyenként)	 1 fő	
 - ápoló, szociális gondozó (100 férőhelyre vetítve)	 24 fő	
 - diétás nővér	 	
 = 200 férőhelyig	 heti 4 óra	
 = 200 férőhely felett	 1 fő	
 - mozgásterapeuta	 	
 = 100 férőhelyig	 heti 4 óra	
 = 100 férőhely felett	 1 fő	
 - szociális, mentálhigiénés munkatárs (50 férőhelyenként)	 1 fő	
 - foglalkoztatás-szervező (100 férőhelyenként)	 1 fő	
 - szociális és mentálhigiénés csoportvezető	 1 fő	
 (ha a szociális, mentálhigiénés, foglalkoztatás-szervező munkatársak száma 4 vagy annál több, ennél kisebb létszámnál az egyik munkatárs bízható meg a csoportvezetői feladatokkal)	 	
6. A gazdasági, pénzügyi feladatok ellátásának létszám irányszámai a bentlakásos intézmények esetén a következő:
 - gazdasági vezető	 1 fő	
 - gazdasági ügyintéző (100 férőhelyenként)	 2 fő	
 - ügyviteli létszám (pénztáros, könyvelő, raktáros stb., 50 férőhelyenként)	 1 fő	
 - takarítónő (1000 m2-es takarítandó felületként)	 1 fő	
 - műszaki létszám (beépített 4000 légköbméterenként)	 1 fő	
 - mosónő, vasalónő (50 férőhelyenként)	 1 fő	
 - varrónő (100 férőhelyenként)	 1 fő	
 - élelmezésvezető (100 férőhely felett)	 1 fő	
 - szakács, konyhalány (100 adagonként és további 30 adagonként)	 5fő + 1 fő	
2 16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket - ide nem értve a közigazgatási határozat bírósági felülvizsgálatát - már kimerítette, illetve jogorvoslati lehetőség nincs számára biztosítva.
3 19. § (1) Az országgyűlési biztos a lefolytatott vizsgálat eredményéről, illetve esetleges intézkedéséről a beadványt tevőt értesíti.
(3) Az országgyűlési biztos a hatáskörébe nem tartozó ügyre vonatkozó beadványt - a beadványt tevő egyidejű értesítése mellett - az arra hatáskörrel rendelkező szervhez átteszi.
4 A 6. § (1) bekezdés második fordulata értelmében „a szakosított ellátást biztosító intézményben az ellátásban részesülő személyekkel közvetlenül foglalkozó dolgozók legalább nyolcvan százaléknak szakképzettnek kell lennie.”
5 
II. Szakosított ellátások	 	
 A) Idősek otthona	 	
 - orvos	 	
 = 100 férőhely alatt	 heti 4 óra